**Zoznam oprávnených výdavkov**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Oprávnené výdavky pre žiadateľa/partnera:**

* personálne výdavky[[1]](#footnote-1) – odborný personál[[2]](#footnote-2), ktorý sa výlučne podieľa na odborných aktivitách projektu1;
* paušálna sadzba na ostatné výdavky projektu.

**Príklady oprávnených ostatných výdavkov uplatnených v paušálnej sadzbe pre účely dopytovo – orientovaných projektov**

*Riadiaci orgán pre operačný program Efektívna verejná správa (ďalej len „RO pre OP EVS“) v súlade s čl. 68b ods. 1 Nariadenia Európskeho parlamentu a Rady (EÚ) č. 1303/2013 zo 17. decembra 2013 , ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (ďalej len „Všeobecné nariadenie“) umožňuje aplikáciu paušálnej sadzby na krytie ostatných nákladov projektu ako ich podielu na priamych nákladoch na zamestnancov až do výšky 40 % z uvedenej základne.*

*V súvislosti s §16a „Zjednodušené vykazovanie výdavkov“ odsek 3 zákona č. 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov (ďalej len “zákon o príspevku poskytovanom z EŠIF”) poskytovateľ pri výkone kontroly splnenia podmienok oprávnenosti výdavkov overuje najmä dosiahnutie výstupov alebo uskutočnenie procesov, pričom uvedeným konaním nie je dotknuté právo poskytovateľa v odôvodnených prípadoch[[3]](#footnote-3) overiť ďalšie skutočnosti súvisiace s projektom.*

*Poskytovateľ neoveruje výdavky, ktorými sú ostatné náklady skutočne vynaložené prijímateľom.*

*V súvislosti s §16a „Zjednodušené vykazovanie výdavkov“ odsek 5 zákona o príspevku poskytovanom z EŠIF je povinný prijímateľ pri realizácii ostatných nákladov dodržiavať podmienky vyplývajúce z osobitných predpisov[[4]](#footnote-4).*

***Uplatniteľné priame náklady na zamestnancov pri aplikovaní paušálnej sadzby sú určené výzvou a ostatné náklady nesmú byť zrealizované v rozpore so záväznými právnymi predpismi EÚ a SR !***

*Nepriame osobné výdavky prijímateľa pre účely využívania postupov zjednodušeného vykazovania výdavkov predstavujú výdavky, ktoré súvisia s výkonom týchto činností:*

* *riadenie projektu, projektové riadenie, finančné riadenie projektu, monitorovanie projektu,*
* *právne poradenstvo (napr. spisovanie listín o právnych úkonoch, spracúvanie právnych rozborov),*
* *publicita a informovanosť projektu,*
* *vedenie účtovníctva,*
* *vedenie agendy personalistiky a miezd,*
* *verejného obstarávania (vrátane prieskumu trhu),*
* *obslužné činnosti (upratovanie, čistenie, rozmnožovanie materiálov a pod.),*
* *opravy a údržbu majetku využívaného pre účely projektu,*
* *vedenie vozidla využívaného personálom projektu,*
* *kontrola a odborný dohľad (vrátane riadenia organizácie).*

*Všetky výdavky, ktoré nespĺňajú podmienku zaradenia do kategórie priamych výdavkov na vlastných zamestnancov prijímateľa budú zaradené do kategórie „ostatné výdavky“. Okrem vyššie definovaných nepriamych personálnych výdavkov prijímateľa ide o nasledovné typy výdavkov:*

* *výdavky na obstaranie služieb:*
  + *externé služby súvisiace s publicitou a informovanosťou spojenou s realizáciou projektu,*
  + *externé vedenie účtovníctva,*
  + *externé vedenie agendy personalistiky a miezd,*
  + *externé zabezpečenie verejného obstarávania, prieskumu trhu,*
  + *externé zabezpečenie hygieny (upratovanie, čistenie a pod.),*
  + *externé zabezpečenie opráv a údržby majetku využívaného pre účely projektu,*
  + *externé zabezpečenie prepravy tovaru a osôb, okrem osôb cieľovej skupiny a odborného personálu (napr. lektorov),*
  + *externé zabezpečenie kontroly a odborného dohľadu,*
  + *externé zabezpečenie právneho poradenstva,*
* *bežné výdavky na obstaranie majetku[[5]](#footnote-5),*
* *ostatné výdavky:*
  + *prenájom zariadenia/vybavenia a priestorov, ktoré sú využívané na účely projektu,*
  + *všetky výdavky súvisiace s publicitou a informovanosťou spojenou s realizáciou projektu, napr. propagačné predmety a letáky, tlačové konferencie o projekte (vrátane občerstvenia, prenájmu priestorov a pod.), publikovaním článkov o projekte, televíznych a rozhlasových relácií a pod.,*
  + *poštovné a telekomunikačné poplatky,*
  + *ceniny (poštové známky a kolky, stravné poukážky pre zamestnancov vykonávajúcich činnosti pre projekt),*
  + *cestovné náhrady pre zamestnancov vykonávajúcich činnosti pre projekt,*
  + *výdavky na prevádzku vozidla využívaného pri vykonávaní činnosti pre projekt,*
  + *výdavky na energie ako sú voda, plyn, elektrická energia a pod., ktoré vznikli v súvislosti s vykonávanými činnosťami pre projekt,*
  + *odpisy majetku využívaného pri činnostiach projektu,*
  + *výdavky na obstaranie spotrebného tovaru a prevádzkového materiálu (papier, písacie potreby, čistiace prostriedky a pod.),*
  + *výdavky na úhradu poplatkov[[6]](#footnote-6), napr. notárskych, správnych, bankových poplatkov,*
  + *výdavky na poradenstvo (právne, daňové, účtovné a pod.),*
  + *poistenie majetku,*
  + *správa informačných systémov.*

*RO pre OP EVS overuje realizáciu aktivít projektu, plnenie stanovených cieľov a merateľných ukazovateľov projektov, pri ktorých sa uplatňujú procesy zjednodušeného vykazovania výdavkov prostredníctvom štandardných postupov definovaných v riadiacej dokumentácii OP EVS.*

1. Pre personálne výdavky platí, že nesmú presiahnuť výšku obvyklú v danom odbore, čase a mieste a musia byť primerané úlohám a zodpovednostiam osôb zapojených do realizácie projektu. V prípade osobných výdavkov je nevyhnutné, aby žiadateľ/partner rešpektoval odmeňovanie jednotlivých pracovných pozícií s ohľadom na jeho predchádzajúcu mzdovú politiku vrátane vyplatenia odmien. Pri uplatňovaní zjednodušeného vykazovania výdavkov je žiadateľ/partner povinný deklarovať predchádzajúcu mzdovú politiku zamestnávateľa týkajúcej sa miezd a odmien (resp. prémií alebo rôznych variabilných zložiek naviazaných napr. na hospodárske výsledky žiadateľa/partner) prehľadom miezd a odmien, ktorý žiadateľ predložil k záväznému návrhu Rozpočtu projektu, ktorý slúži na určenie výšky paušálnej sadzby. Údaje musia vychádzať z reálnych podkladov (platové dekréty zamestnancov) a musia byť overiteľné v čase odborného hodnotenia ŽoNFP, ako aj v priebehu implementácie projektu.

   V prípade, že subjekt žiadateľa alebo partnera nedisponuje príslušnou alebo dostatočnou evidenciou pre spracovanie predchádzajúcej mzdovej politiky zamestnávateľa môže pre určenie oprávnenej výšky výdavkov použiť overiteľné údaje iného zamestnávateľa (tretieho subjektu), ktorý je subjektom založeným v rovnakom právnom režime (mesto alebo obec) a zároveň je rovnako územne lokalizovaný ako subjekt žiadateľa / prijímateľa (napr. v úrovni okresu). V rámci mzdovej politiky zamestnávateľa je potrebné potom označiť údaje tretieho subjektu a zároveň musí žiadateľ / prijímateľ disponovať písomným potvrdením tretieho subjektu s vyhlásením o pravdivosti poskytnutých údajov. [↑](#footnote-ref-1)
2. Uvedené pracovné pozície je možné vykonávať výlučne na základe pracovného pomeru, alebo obdobného pracovného vzťahu (štátnozamestnanecký pomer), [↑](#footnote-ref-2)
3. Napríklad výkon auditu v súlade čl. 75 ods. 2, čl. 125 ods. 4 písm. c) nariadenia (EÚ) č. 1303/2013 v platnom znení. [↑](#footnote-ref-3)
4. Najmä zákon č. [343/2015 Z. z.](https://www.slov-lex.sk/pravne-predpisy/SK/ZZ/2015/343/) o verejnom obstarávaní a o zmene a doplnení niektorých zákonov v znení neskorších predpisov, zákon č. [431/2002 Z. z.](https://www.slov-lex.sk/pravne-predpisy/SK/ZZ/2002/431/) o účtovníctve v znení neskorších predpisov, zákon č. [523/2004 Z. z.](https://www.slov-lex.sk/pravne-predpisy/SK/ZZ/2004/523/) v znení neskorších predpisov. [↑](#footnote-ref-4)
5. Majetok nesmie predstavovať „infraštruktúru“, ktorou je hmotný majetok trvalej povahy, ktorý spĺňa nasledovné podmienky:

   1. má nehnuteľný (nepohyblivý) charakter (je buď trvale spojený so zemou alebo s majetkom, ktorý je trvale spojený so zemou, v tomto prípade stráca svoju identitu prostredníctvom spojenia a stáva sa súčasťou nehnuteľného majetku s ktorým je spojený);
   2. za normálnych podmienok použitia (vrátane primeranej starostlivosti a údržby) má neobmedzenú dobu použitia;
   3. aj napriek používaniu si uchováva pôvodný tvar a vzhľad;

   Nehmotný majetok (majetok nemateriálnej povahy) ako je napríklad softvér, IT systémy nespadá do definície infraštruktúry. Tento majetok je oprávnený na financovanie z ESF, nakoľko je vylúčený z definície neoprávnených výdavkov uvedených v čl. 13 ods. 4 nariadenia o ESF. [↑](#footnote-ref-5)
6. Poplatky nesmú predstavovať nasledujúce kategórie nákladov:

   * + úroky z dlžných súm;
     + daň z pridanej hodnoty (DPH) v prípade, že prijímateľ má nárok na jej odpočet na vstupe. Nárok na odpočet je vymedzený zákonom č. 222/2004 Z. z. o dani z pridanej hodnoty (ďalej len „zákon o DPH“). Oprávnená DPH sa vzťahuje len k plneniam, ktoré sú považované za oprávnené. V prípade, ak je výdavok oprávnený iba čiastočne, daň z pridanej hodnoty vzťahujúca sa k tomuto výdavku je oprávneným výdavkom v rovnakom pomere. Akákoľvek činnosť vykonávaná počas realizácie projektu, resp. po jeho ukončení súvisiaca s nadobudnutím/zhodnotením majetku z prostriedkov EŠIF, ktorá bude potenciálne generovať zdaniteľné príjmy (napr. vedecko-výskumná činnosť za odplatu) zakladá prijímateľovi povinnosť odvádzať DPH, t. j. vznikne povinnosť prijímateľa uplatňovať voči daňovému úradu odpočet dane. V takomto prípade bude DPH (uhradená v rámci implementácie projektu ako oprávnený výdavok) spätne za obdobie realizácie projektu považovaná za neoprávnenú v rozsahu aktivít, z ktorých plynú zdaniteľné príjmy;
     + náklady sankčného charakteru vrátane súvisiacich výdavkov (pokuty, penále, vrátane zmluvných, výdavky na trovy konania a pod.);

   [↑](#footnote-ref-6)